  Туспуктэм: Николай Кузнецов Майя Бывальцева 23-тӥ куартолэзе Удмуртиын 11-тӥ классэз йылпумъясь 6 сюрс 125 пиналъёс понна школа чингыли берпуметӥзэ жингыртӥз. Элькунлэн тӧроез Александр Бречалов, дышетонъя но тодосъя министр Светлана Болотникова Ижкарысь 25 номеро лингвистической лицее вуылӥзы. Со сярысь улосвыл тӧролэн но кивалтэтлэн пресс-службазы ивортӥз. Лицейлэн узыр улон сюреэз – со Ижкарын одӥгез тужгес вашкалаез школа луэ, туэ солы 110 тырме. Школаын 1 сюрс 13 пиналъёс дышетско, 62 нылъёс но пиос ӝоген кошкозы. « Бен, пусйымон, кызьы тӥ школаын дышетскиды, кызьы огъя кун экзаменъёсты сётоды, но, мынам малпамея, адями понна валтӥсез сям – вань шугъяськонъёсты вормыны быгатон, малыке ке шуоно дунне малпаськись адямиослы луыса берга, соослэн малпанъёссы оскыны луонтэм кадь пото ке но. Оскисько, тӥ пӧлын сыӵеос трос, ноку но эн малпалэ "уз пӧрмы" шуыса, малы ке шуоно ваньмыз асьтэ киын, асьтэлэн кужымды бордын » Александр Бречалов, Удмуртилэн тӧроез Озьы ик со дышетскисьёслэн анай-атайёссы, песянай-песятайёссылы, дышетӥсьёслы тау кариз. 22-тӥ куартолэзе школа чингылиос берпуметӥзэ жингыртӥзы 9-тӥ класс бере дышетсконзэс колледжъёсын но техникумъёсын азинытны малпасьёс понна но. 2023-тӥ арын Удмуртиын 9-тӥ классэз 18 сюрс 794 трос пиналъёс быдтӥзы.  Тодэ вайытом, Ижкарысь школаосты йылпумъясьёс понна 23-тӥ куартолэзе Гужем садын «Ты — мир! Ты — мечта! Ты — чудо!» кар шулдыръяськон ортчоз.  Тегъёс: Удмуртия школаос Ижкар праздникъёс пиналъёс  